Nen imbeneg ya simba dimmalan kami nen kuyang ko ed sayan dasdas. Talagan ag ko nalingoanan iman ya agaoa ta nen ondadalan kamin oala la angan ko’y samploran depa antis na kamambogan ta nanlapu kami’d dapit ilog ya nampatiblak na dueg, kasanlilikna, mampunges si dueg tan ag to labay so ontoloy ed dasdas ya totomboken mi. Tasoen nen kuyak so dueg ya pasooten ya onsulong, siansia balet ya onsipa’d daralanen mi. Singa oala’y no anton nanenengneng tonma'y dueg. Tampol ya limma’d nonot ko’y aniani. Angurus ak tan kuan ko’n inyesaes “ay Apo Niño tan Señor San Josen Patron mi, ilaban mo kami!” kua’y kuyak balet “agar ka, agar ka, ni, balbaleg ya tadyuko! Siguradon naniknol ‘tan kanyan masebesebeg!” Nen boninengen kon maong so oala’d arapan mi, ya oala angan ko’y sakey a limaran depa’y leetan mi, ay ta nitan la’y tadyukon mambuskag so tenger ton tangertanger ed samay dueg! Kanyan dimmiplat kamin tampol ed abalaten ta ninonot min ombalio ed libsong ta ag la pigan nibatikan mi may tadyuko. Masyado’y takot mi’d saman ta narengel mo oari so pankakkuab na pageo mi. Nen onsakbit kami la’d libsong ya akakabayo’d dueg, pinabtik lan pinabtik nen kuyak so dueg leleg kon sangkasingkat so ikol to tan empekepeket ko’d kabalgan nen kuyak pian balot ya ag ak napelag. Ay ta agay la’y takot ko ompan napelag ak et naabot toak ya naketket ma’y uleg; ag ko ni labay so ompatey! Itan ka ta nen onlingao kami et nitan la ra’y duaran tatadyukon manos-osil ed sikami. Pinasya’y impanasut nen kuyak ed dueg; ombatil-batil so sas-oet na bolaoit ya ondapo’d nantopag ya diking na dueg. Nen arapen mi la ma’y bakor ya ginaoa nen Mama Binong tan kapeten mi la’y kalsada, akanengneng ak na abeban kieo na tagumbao. Unong ed tongtong di Amang, no mankolkol kono'y otot tan tadyuko, ta naketket so otot, ombatik ya onketket so otot ed sengeg na tagumbao ta no gaoen to kono’y onia, ag naano’y dita ta ag ompatey; sirin, kuan da, sombra’d uleg so tagumbao. Nen dugarugan akapetek kami’d samay tagumbao, amoter ak na sanga insan ko imbontok ed kamanonor na dueg ta isisipen kon mantombok ni ra may tatadyuko. Nen akasabi kami la’d abung, manputi’y busaleg mi nen kuyak. Nen mangan kami la’y pandem, ag min balot tinongtong so agaoa ed kindi Amang tan Inang.